Suomen Raitiotieseura ry:n toimintakertomus vuodelta 2012

1. Seuran hallinto

Vuosi 2012 oli seuran 41. toimintavuosi. Seura täytti tammikuussa 40 vuotta ja seuran alkuvuosia muisteltiin kesän Raitio-lehden artikkelissa. Vuoden 2011 syyskokouksessa valittuun johtokuntaan kuuluivat puheenjohtaja Jorma Rauhala, varapuheenjohtaja Daniel Federley, sihteeri Juhana Nordlund, rahastonhoitaja Kimmo Säteri, arkistonhoitaja Pertti Leinomäki, jäsen Mikko Alameri ja varajäsen Teemu Collin. Johtokunnankokouksia pidettiin kaksi kertaa. Juoksevia asioita varten johtokunnan jäsenet pitivät tiivistä yhteyttä ja järjestelivät toimintaa pitkin toimintavuotta.

Tilintarkastajina (eli toiminnantarkastajina) toimivat Markku Nummelin ja Ari Palin. Heidän varahenkilöiksi vastaavassa järjestyksessä oli valittu Risto Vormala ja Henrik Erä-Esko.

2. Jäsenistö ja seuran kokoukset

Seuraan kuului vuoden 2012 viimeisenä päivänä yhteensä 526 jäsentä. Lisäystä edelliseen vuoteen oli 17 jäsentä.

Seura piti vuoden aikana kaksi kokousta, joissa käsiteltiin sääntöjen määräämät asiat.

Sääntömääräinen kevätkokous pidettiin 10.3. Ludde-raitiovaunussa nro 150 reitillä Töölö-Koskela. Läsnä oli 31 jäsentä.

Sääntömääräinen syyskokous pidettiin 24.11. Töölön kirjaston Mika Waltari -salissa, jossa oli läsnä yli 20 jäsentä.

Kutsut sääntömääräisiin kokouksiin julkaistiin Raitio-lehdessä ja kokousmuistutukset vähän ennen tapahtumia seuran sisäisessä sähköpostiringissä sekä seuran verkkosivuilla uutissivun tapahtumaosiossa.

Vuoden 2012 jäsenmaksu oli 20 euroa. Jäsenetuihin kuului muun muassa alennusmatkustusoikeus Stadin Ratikoiden museolinjalla siten että klo 10–11 lähdöillä jäsenkortilla sai matkustaa kaksi yhden hinnalla tai neljä kahden hinnalla. Myös pohjoismaisen Nordtrikk-yhteistoiminnan puitteissa Ruotsin, Norjan ja Tanskan sisaryhdistykset antavat jäsenillemme vapaat matkat jäsenkorttia näyttämällä ylläpitämillään museoraitioteillä.

3. Talous

Seuran pankkitili oli Nooa Säästöpankki Oy:ssä. Rahastonhoitajana toimi Kimmo Säteri. Seuran toiminnan rahoitus perustui jäsenmaksuihin. Seuran talous oli positiivinen.

4. Jäsenlehti Raitio

Seura julkaisi 32 sivuista Raitio-lehteä, joka ilmestyi säännöllisesti neljä kertaa kuukausina 3, 6, 9 ja 12. Lehdellä oli 35. vuosikerta. Lehden päätoimittajana toimi Daniel Federley ja toimituskuntaan kuuluivat Johannes Erra, Tom Heino, Arto Hellman ja Jorma Rauhala. Lehden toimitus on valittu johtokunnan käsittelyssä. Lehden taittajana ja yhdyshenkilönä Edita Prima Oy:n kirjapainoon on toiminut Eero Laaksonen. Lehden kartanpiirtäjänä ja aikataulutoimittajana on toiminut Jaakko Pertilä. Artikkeleita lehteen saatiin lisäksi lukuisilta jäseniltä ja muilta avustajilta. Lehden tekijöille ja avustajille ei makseta palkkioita. Lehti jaettiin jäsenille jäsenetuna. Lehti oli irtonumeromyynnissä myös Stockmann Oyj:n Helsingin Akateemisen kirjakaupan liikennealan lehtiosastolla. Olemalla siellä esillä pyrimme tulemaan tutuksi uusille kohderyhmille ja asianharrastajille sekä houkuttelemaan heitä myös tätä kautta liittymään jäseniksi.

5. Verkkosivut raitio.org

Verkkosivuille raitio.org päivitettiin tietoa raitiotieuutisista ja tapahtumista. Samoin laajennettiin verkkosivujen entisestäänkin mittavia tiedostoja Suomen raitioteiden historiasta. Mainittakoon, että Helsingin kaupunginmuseo ja liikennelaitos kääntävät monet kyselijät seuran sivuille tiedonhakua varten. Lisäksi verkkosivujen ylläpidon kautta tuli lukuisia raitiotiehistoriaan liittyviä kyselyitä, joihin vastattiin tai ohjattiin kysymykset edelleen asiantuntijoille. Web-sivusto käsitti vuodenvaihteessa 7005 tiedostoa kooltaan 1 480 196 kt ja kuvia 5957 kappaletta kooltaan 370 491 kt. Hyperlinkkejä oli 13 138 kappaletta. Vuoden aikana sivustoilla oli 95 800 käyntiä. Verkkosivuja ylläpitää Arto Hellman. Verkkosivuston kartanpiirtäjänä ja aikataulutoimittajana on toiminut Jaakko Pertilä. Lukuisat jäsenet ovat avustaneet havainnoilla ja kuvilla uutissivuja sekä koonneet lisää asiatietoa ennestäänkin laajaan tietokantaan.

6. Jäsentiedostus

Jäsentiedotus hoidettiin jäsenlehti Raition kautta tai mikäli oli nopeaa tiedottamista vaativaa ilmoitettavaa, niin sähköpostiringin kautta. Sähköpostirinki on jäsenten vapaaehtoisen liittymisen lisäpalvelu, jota käytetään, mikäli jäsenlehteä ei ehditä käyttämään tiedottamiseen. Lisäksi sen kautta muistutetaan jäsentapahtumista hieman ennen niiden ajankohtaa. Sähköpostirinkiä ylläpitää Juhana Nordlund.

7. Ajelut ja tutustumiskäynnit

Kevätkokouksen yhteydessä 10.3. tutustuttiin päällisin puolin Koskelan hallissa olleeseen Transtech-mittavaunuun. Kevätkokous pidettiin ja ajeltiin Ludde-vaunulla nro 150 mennentullen Töölö-Koskela-Töölö. Tapahtumaan osallistui runsas 30 jäsentä.

Kävimme tutustumassa 11.4. ”Hakaan” eli Hakaniemen metroasemalla olevaan metrovalvomoon. Junaliikenteen ohjauskeskus muutti myöhemmin käyntimme jälkeen pois alkuperäisestä ja liikenteen alusta asti käytössä olleesta tilasta, kun uusi liikenteenohjausrakennus valmistui Herttoniemeen. Tapahtumaan osallistui noin 40 jäsentä.

Kevätajelu 12.5. piti järjestää Voith-koevaunulla nro 11. Koska vaunu oli kuitenkin tuolloin liikennekelvoton, korvaava ajelu tehtiin Fresita-mannella nro 151. Ajelureitti oli Koskelasta Munkkiniemeen ja takaisin. Tapahtumaan osallistui parikymmentä jäsentä.

Länsiterminaalin esittelyajelu 4.8. piti järjestää Voith-koevaunulla nro 11, mutta muuttui jälleen ajeluksi mannella, nyt Frezza nro 153. Länsiterminaalin rata ei etukäteistoiveista huolimatta ollut vielä liikennekelpoinen, josta syystä ajelureitti oli Koskelasta Salmisaareen, Paavalin kirkolle ja takaisin Koskelaan. Salmisaaren Kaapelitehtaalla käytiin tutustumassa Transtechin vaunun makettiin. Tapahtumaan osallistui parikymmentä jäsentä.

Länsiterminaalin ennakkoajelu jäsenille järjestettiin 9.8. Toiveenamme oli jälleen päästä ajamaan koevaunulla 11, mutta koska se oli jälleen liikennekelvoton, ajeluvaununa oli museoliikennevaunu nro 339. Ajelureitti oli Koskelasta Länsiterminaaliin ja takaisin. Uusilla rataosilla Kampista Jätkäsaareen tehtiin useita kuvauspysähdyksiä. Tapahtumaan osallistui noin 60 jäsentä.

Seura osallistui 11.–12.8. Suomen Rautatiet 150 vuotta -tapahtumaan Hyvinkään Rautatiemuseolla. Paikalla esiteltiin raitiotieharrastusta valokuvin sekä jaettiin seuran esitettä.

Stadin Ratikoiden museoliikenteeseen kunnostettu ”pikkuruotsalainen” nro 50 oli tutustumiskohteena Koskelan hallissa 23.8. Vaunulla ajettiin varikon ympärysraiteella ja tutustuttiin tarkemminkin hienosti entisöityyn ASEA:n moottorivaunuun. Tapahtumaan osallistui parikymmentä jäsentä.

”Pikkuruotsalaisella” nro 50 ajettiin jäsenajeluita 23.9. pari kertaa reitillä Kauppatori-Eira-Ylioppilastalo-Kauppatori niin että kaikki halukkaat pääsivät istumapaikoilla matkaten kokemaan tämän satavuotiaan vaunun matkanteon. Ajeluille osallistui lähes 50 jäsentä.

Transtechin Otanmäen raitiovaunutehtaille suunniteltua matkaa kaavailtiin syyskaudelle, mutta käynnin ajankohtaa siirrettiin vaunujen viivästyneen valmistuksen johdosta seuraavan vuoden alkupuolelle.

8. Arkisto

Seuran arkistoa on täydennetty kotimaisella raitiotieaiheisella aineistolla. Arkistonhoitajana on toiminut Pertti Leinomäki. Arkiston vaatimat suurehkot säilytystilat on edelleenkin lahjoittanut käyttöömme Pekka Kauppinen.

9. Pohjoismainen yhteistoiminta

Seura on jatkanut yhteistyötä Ruotsin, Norjan ja Tanskan valtakunnallisten sekä alueellisten raitiotieseurojen kanssa yhteispohjoismaisessa Nordtrikk-toiminnassa, johon liityimme mukaan vuonna 2007. Pohjoismaisten raitiotieseurojen yhteiskokouksen järjestämisvuoro oli nyt Göteborgin Raitiotieseura Rengaslinjalla (Spårvägssällskapet Ringlinien). Kokous järjestettiin 7.-9.9. ja seuran edustajina sekä esitelmöijinä olivat Mikko Alameri ja Jorma Rauhala. Kokouksesta kerrottiin Raition talvinumerossa.